recursal/SuperWikiNEXT-32B huggingface dataset:
**Vladimir Jaroslavitš** eli **Vladimir Jaroslavinpoika** (ven. Владимир Ярославич; 1020–1052) oli Novgorodin ruhtinas vuosina 1036–1052. Vladimirin vanhemmat olivat Novgorodin ja Kiovan suuriruhtinas Jaroslav Viisas sekä Ruotsin prinsessa Ingegerd, jonka isä oli Olavi Sylikuningas. Vladimir sai isänsä eläessä hallittavakseen Novgorodin ruhtinaskunnan, mutta hän kuoli kaksi vuotta ennen isäänsä. Vladimir on nykyään ortodoksisen kirkon pyhä ja hänestä käytetään nimitystä "Novgorodin ihmeidentekijä".

Vladimir teki vuonna 1042 sotaretken jäämien maalle, joka lienee tarkoittanut Hämettä tai jotain aluetta läntisessä Suomessa. Tämä on kronikoissa mainituista Novgorodin ja jäämien välisistä sodista varhaisin. Novgorodin ensimmäisen kronikan vanhin käsikirjoitusversio mainitsee retkestä vain, että Vladimir "kävi jäämien päälle novgorodilaisten kanssa". Kiovalainen Nestorin kronikka kertoo hänen myös voittaneen jäämit, ja että paha hevosrutto tappoi hänen sotureidensa ratsut. Ei ole varmaa, liittyykö maininta hevosten kuolemasta juuri Hämeen retkeen, mutta jotkut historioitsijat ovat pitäneet sitä todisteena siitä, että Vladimir teki sotaretkensä maitse eikä meritse, ja mahdollisesti talvella. Ruotsin Gävlessä olevan Gs 13 -riimukiven mukaan Fröger-niminen viikinkipäällikkö olisi mahdollisesti myös tehnyt samoihin aikoihin retken Suomeen, mutta Vladimirin ja Frögerin retkien mahdollisesta yhteydestä ei ole varmaa tietoa.

Vuonna 1043 Jaroslav lähetti Vladimirin johtamaan sotaretkeä Bysantin keisari Konstantinos IX Monomakhosta vastaan, joskin varsinaisena ylipäällikkönä tällä retkellä oli Vyšata. Retki oli epäonninen, sillä Vladimirin laivat upposivat ja hän joutui perääntymään samalla kun suuri joukko hänen miehiään jäi vangeiksi. Tämä jäi viimeiseksi Rusien–Bysantin sodista.

Vladimir rakennutti Novgorodiin Pyhän Sofian katedraalin yhdessä arkkipiispa Luukkaan kanssa. Vladimir laski katedraalin peruskiven vuonna 1045, ja kuoltuaan vuonna 1052 hänet haudattiin katedraaliin. Hänen pyhäinjäännöstensä on sanottu olleen maatumattomia. Vladimir Jaroslavitšin veljiä olivat Kiovan suuriruhtinaina peräkkäin olleet Izjaslav I, Svjatoslav II ja Vsevolod I, Vladimirin ruhtinas Igor Jaroslavitš sekä Smolenskin ruhtinas Vjatšeslav Jaroslavitš.

Ortodoksinen kirkko viettää Vladimirin päivää 4. lokakuuta.

Lähteet
-------

1. 1 2 3 4  Mari Isoaho: "Yksityiskohdista kokonaisuuteen – Häme Novgorodin kronikoissa", *Historiallinen aikakauskirja* 3/2017, s. 347–352, 354.
2. 1 2 3 4 5 6  Per Olof Sjöstrand: "Frögerståget", *Historisk tidskrift för Finland* 2/2012, s. 205–209, 213, 221–225. Verkkoversio (ruotsiksi)
3. 1 2 3 4  Pyhä ruhtinas Vladimir Jaroslavinpoika, Novgorodin ihmeidentekijä Suomen ortodoksinen kirkko. Viitattu 18.5.2020.
**Sara Macliver** on australialainen oopperalaulaja sekä konsertti- ja resitaaliesiintyjä, äänialaltaan sopraano. Häntä pidetään yhtenä johtavista barokkiohjelmiston tulkitsijoista maassaan. Hän opiskeli Perthissä sopraano Molly McGurkin johdolla. Hän toimi jo opiskeluaikanaan West Australian Opera Companyn palveluksessa; hänen rooleihinsa yhtiölle ovat kuuluneet Micaelan rooli *Carmenissa*, Papagenan rooli *Taikahuilussa*, Giannettan rooli *Lemmenjuomassa* ja Nannettan rooli *Falstaffissa*.

Mcliver on muun muassa levyttänyt Georg Friedrich Händelin *Messias*-oratorion (2002), jonka esitys myös näytettiin kahdesti kansallisessa televisiossa. Johann Sebastian Bachin aarioiden ja duettojen levytys mezzosopraano Sally-Anne Russellin kanssa toi Macliverille ARIA-palkintoehdokkuuden. Macliver on levyttänyt myös Giovanni Battista Pergolesin *Stabat Materin* tulkinnan. Hän asuu Sydneyssä miehensä ja kolmen lapsensa kanssa.

Lähteet
-------

1. 1 2  Naxos.com: Sara Mcliver
2. ↑  Bach-Cantatas.com: Sara Macliver


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Kemiallinen aine** tarkoittaa ainetta, jolla on määritelty kemiallinen koostumus. Kemiallinen aine voi olla puhdas alkuaine tai puhdas kemiallinen yhdiste. Täten aineiden seos ei ole kemiallista ainetta. Esimerkkejä alkuaineista ovat rikki, elohopea ja helium. Kemiallisia yhdisteitä ovat muun muassa natriumkloridi, vesi ja kuparisulfaatti. Kemiallista ainetta ei voi erotella eri aineiksi ilman kemiallista reaktiota. Kemiallinen aine voi esiintyä eri olomuodoissa (kaasuna, nesteenä ja kiinteänä) ja muuttua olomuodosta toiseen, mutta näitä muutoksia ei lueta kemiallisiksi reaktioiksi. 

Käsite kemiallinen aine kattaa kaikki alkuaineet ja niiden yhdisteet. Luetteloa kemiallisista aineista ja niihin liittyvästä informaatiosta pitää Chemical Abstracts Service, CAS.

Käsitteen kemiallinen aine lanseerasi 1700-luvun lopulla kemisti Joseph Proust. Käsite on erotuksena aineen fysikaaliselle näkökulmalle, joka tarkastelee ainetta materiana. 

  

* Jää on kiinteää vettäJää on kiinteää vettä
* Höyrykuplat ovat kaasuuntunutta vettäHöyrykuplat ovat kaasuuntunutta vettä
* Nestemäistä vettäNestemäistä vettä

Katso myös
----------

* Kemikaali

Lähteet
-------

1. 1 2  Hill, J. W.; Petrucci, R. H.; McCreary, T. W.; Perry, S. S. General Chemistry, 4th ed. p5, Pearson Prentice Hall, Upper Saddle River, New Jersey, 2005

Aiheesta muualla
----------------

* Kuvia tai muita tiedostoja aiheesta **Kemiallinen aine** Wikimedia Commonsissa
Näköalatorni Malabar Batterylla
Prinssi Edwardin katu
**Malabar** on lähiö Sydneyssä, Uudessa Etelä-Walesissa, Australiassa. Malabar sijaitsee 12 kilometrin päässä Sydneyn keskustasta.

Sijainti
--------

Malabar on rannikkolähiö, joka ympäröi Long Bayn lahtea. Malabar on pääasiassa asuinaluetta, mutta sitä ympäröi suuri Randwickin golf-rata, ANZAC-ampumarata sekä Long Bayn suojelukeskus. Prinssi Edwardin kadulla sijaitsee pieni ryhmä kauppoja lähellä Anzacia. 

* Long Bay Correctional Centre, Anzac ParadeLong Bay Correctional Centre, Anzac Parade
* St Andrewn koulu Prinssi Edwardin kadullaSt Andrewn koulu Prinssi Edwardin kadulla
* Malabar BeachMalabar Beach

Historia
--------

Malabar nimettiin *MV Malabar* nimisen laivan mukaan, joka haaksirikkoutui Long Bayn lahteen 2. huhtikuuta 1931. Itse laiva oli nimetty Indonesian Malabarin mukaan. Ennen haaksirikkoa lähiö tunnettiin nimillä Brand Bay ja Long Bay. Lähiön nimi muutettiin Malabariksi 29. syyskuuta 1933.

Näköala Malabarista Long Bayn pohjoispuolelta katsottuna.

Katso myös
----------

* Sydneyn rannat

Lähteet
-------


* ***From Long Bay to Malabar - A Village by the Sea,*** published by Patrick Kennedy April 2009. ISBN 9780646506012. Malabar Newsagency, Dymocks Bookstore Maroubra.
* Malabar *ABC Shipwrecks*. Viitattu October 13, 2005.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Malabar**.
*
**Tammikiitäjä** (*Marumba quercus*) on eteläeurooppalainen kiitäjäperhoslaji.

Koko ja ulkonäkö
----------------

Ulkonäöltään tammikiitäjä muistuttaa paljon lehmus- (*Mimas tiliae*) tai poppelikiitäjää (*Laothoe populi*), mutta on näitä kookkaampi. Siipiväli on 85–125 mm. Perhosen siipien väritys vaihtelee suuresti vaalean kellanruskeasta tummanruskeaan. Siiven poikki kulkee vaalea vyö, jota reunustavat tummanruskeat poikkiviirut eivät juuri mutkittele. Etusiiven takareunassa on kaksi tummanruskeaa täplää ja siiven ulkoreuna on voimakkaasti mutkitteleva. Takasiiven tyvessä on punaruskea laikku.

* ♂ ♂
* ♂ △ ♂ △
* ♀ ♀
* ♀ △♀ △

Levinneisyys ja lentoaika
-------------------------

Tammikiitäjän levinneisyys painottuu Etelä-Euroopassa Välimeren ympäristöön, Balkanille ja Anatoliaan. Sitä tavataan myös Marokossa. Esiintymisalueellaan laji lentää kahdessa sukupolvessa. Ensimmäinen sukupolvi lentää touko-kesäkuussa ja toinen, pienempi sukupolvi elo-syyskuussa.

Elinympäristö ja elintavat
--------------------------

Laji on harvalukuinen eikä sen läsnäoloa ole helppo havaita. Se elää kuivilla ja aurinkoisilla rinteillä, joilla kasvaa nuoria tammia. Aikuiset perhoset piilottelevat lehvästössä tai rungolla ja tekeytyvät kuolleiksi lehdiksi. Niiden suuosat ovat surkastuneet käyttökelvottomiksi, eivätkä tammikiitäjät käy kukilla. Molemmat sukupuolet tulevat kuitenkin valolle.

Naaras munii noin 100 munaa yksitellen lehtien alapinnoille ja suosii yksittäin kasvavia, tuuheita, nuoria puita. Toukka piilottelee oksalla lehtien joukossa. Perhonen talvehtii kotelona toukan huomattavan syvälle maan alle tekemässä kammiossa.

Ravintokasvi
------------

Toukka elää eri tammilajeilla, erityisesti korkkitammella (*Quercus suber*) ja rautatammella (*Quercus ilex*).

Lähteet
-------

1. 1 2 3 4 5
2. ↑
3. 1 2  Rougeot & Viette. Euroopan ja Pohjois-Afrikan kiitäjät ja kehrääjät. Tammi 1983 ISBN 9789513055851


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q955210
* BioLib: 51162
* BOLD: 92413
* CoL: 6R7HQ
* EoL: 508989
* EPPO: MARBQU
* EUNIS: 307008
* Fauna Europaea: 443938
* Fauna Europaea (new): 5886c32b-1267-4f2b-86ff-5aa3f2316738
* GBIF: 1861673
* iNaturalist: 362831
* IRMNG: 11416203
* LepIndex: 54258
* NCBI: 522842

 |

 |
"**Just One of Those Things**" (vap. suom. *Vain yksi niistä asioista*) on Cole Porterin säveltämä ja sanoittama musiikkikappale vuoden 1935 Broadway-musikaalista *Jubilee*.

Richard Himberin orkesteri nauhoitti kappaleen alle kaksi kuukautta musikaalin ensi-illan jälkeen laulajanaan Stuart Allen. *Jubilee*-näytelmän musiikkiin kuului myös Porterin sävellys "Begin the Beguine", jonka saavuttama suosio jätti aluksi "Just One of Those Thingsin" varjoonsa.

Jazzmusiikin piirissä kappaleesta on tullut usein soitettu standardi. Coleman Hawkins nauhoitti sen vuonna 1944, ja 1940-luvun loppupuolelta lähtien kappaleesta tehtiin jazzversioita enenevässä määrin. Django Reinhardt äänitti kappaleen vuonna 1947, ja omat instrumentaaliversionsa nauhoittivat myös muun muassa klarinetisti Sidney Bechet ja pianistit Bud Powell ja Art Tatum. Kapapaleen ovat äänittäneet myös lukuisat jazzlaulajat, mukaan lukien Billie Holiday, Sarah Vaughan, Nat King Cole, Diana Krall ja Ella Fitzgerald. Frank Sinatra lauloi kappaleen vuoden 1954 elokuvassa *Nuori mieleltään*.

Lähteet
-------

1. ↑  Wilson, Jeremy: Just One of Those Things *JazzStandards.com*. Viitattu 19.10.2013. (englanniksi)
2. 1 2  Gioia, Ted: *The Jazz Standards: A Guide to the Repertoire*, s. 216–218. Oxford University Press, 2012. ISBN 978-0-19-993739-4. (englanniksi)
**Senis** (sardiksi *Sènis*) on kaupunki ja kunta Italiassa Sardinian hallintoalueella Oristanon maakunnassa. Kunnassa on arviolta 440 asukasta (vuonna 2016) ja sen pinta-ala on 16,06 neliökilometriä. Se sijaitsee 256 metrin korkeudella merenpinnan yläpuolella.

Lähteet
-------

1. 1 2  Istat - Istituto nazionale di statistica: Altitudini dei comuni tramite DEM *Italian kuntien pinta-alat ja korkeus merenpinnasta*. Viitattu 16.04.2019. (italiaksi)
2. 1 2  Istat - Istituto nazionale di statistica: Bilancio demografico al 30/11/2016 *Italian tilastokeskuksen väestötilasto alueittain, maakunnittain ja kunnittain*. Viitattu 16.04.2019. (italiaksi)

Aiheesta muualla
----------------

* Kuvia tai muita tiedostoja aiheesta **Senis** Wikimedia Commonsissa

Oristanon maakunta
Abbasanta | Aidomaggiore | Albagiara | Ales | Allai | Arborea | Ardauli | Assolo | Asuni | Baradili | Baratili San Pietro | Baressa | Bauladu | Bidonì | Bonarcado | Boroneddu | Bosa | Busachi | Cabras | Cuglieri | Curcuris | Flussio | Fordongianus | Ghilarza | Gonnoscodina | Gonnosnò | Gonnostramatza | Laconi | Magomadas | Marrubiu | Masullas | Milis | Modolo | Mogorella | Mogoro | Montresta | Morgongiori | Narbolia | Neoneli | Norbello | Nughedu Santa Vittoria | Nurachi | Nureci | Ollastra | Oristano | Palmas Arborea | Pau | Paulilatino | Pompu | Riola Sardo | Ruinas | Sagama | Samugheo | San Nicolò d’Arcidano | San Vero Milis | Santa Giusta | Santu Lussurgiu | Scano di Montiferro | Sedilo | Seneghe | Senis | Sennariolo | Siamaggiore | Siamanna | Siapiccia | Simala | Simaxis | Sini | Siris | Soddì | Solarussa | Sorradile | Suni | Tadasuni | Terralba | Tinnura | Tramatza | Tresnuraghes | Ula Tirso | Uras | Usellus | Villa Sant'Antonio | Villa Verde | Villanova Truschedu | Villaurbana | Zeddiani | Zerfaliu
"**Just a Closer Walk with Thee**" on yhdysvaltalainen kansanlaulu. Sen alkuperää ei tiedetä varmasti, mutta usein se käsitetään ennen Yhdysvaltain sisällissotaa alkaneeksi spirituaalikappaleeksi. Julkisuuteen kappale tuli vuonna 1940, kun lauluntekijä Kenneth Morris kuuli matkallaan erään juna-aseman portieerin hyräilevän kappaletta. Sävel jäi Morrisin mieleen ja tämä palasi seuraavalta asemalta takaisin etsimään sitä laulanutta henkilöä. Löydettyään portieerin Morris pyysi tätä laulamaan koko kappaleen, otti sanat ylös ja julkaisi ne omilla lisäyksillään varustettuna.

Ensimmäisen nauhoituksen teki George Lewis yhtyeensä New Orleans Stompersin kanssa toukokuussa 1943. Myöhemmin kappaleen ovat nauhoittaneet lukuisat artistit, kuten Elvis Presley, Patsy Cline, Patti Page, James Dean, Ella Fitzgerald ja Bob Dylan.

Pentti Lasanen lauloi kappaleen vuonna 1966 levylle Jukka Kuoppamäen sanoin nimellä "Kun sä kuljet vierelläin".

Lähteet
-------

1. 1 2 3  Wayne Erbsen: *The Bluegrass Gospel Songbook*, s. 97. Mel Bay Publications, 2006. ISBN 1883206529. (englanniksi)
2. ↑  Barry Dean Kernfeld: *The Blackwell Guide to Recorded Jazz*, s. 181–182. Wiley-Blackwell, 1995. ISBN 0631195521. (englanniksi)
3. ↑  Hakutulos kappaleelle Kun sä kuljet vierelläin *Suomen äänitearkiston tietokanta vuosilta 1901–1999*. Suomen äänitearkisto ry.  Arkistoitu 28.6.2018. Viitattu 2.7.2018.
**Malachor V** on kuvitteellinen planeetta George Lucasin Tähtien Sota -universumissa. Planeetta esiintyi pelissä *Star Wars: Knights of the Old Republic II: The Sith Lords* ja se mainittiin ensimmäisen kerran pelissä *Star Wars: Knights of the Old Republic*.

Planeetan rakenne ja elämä
--------------------------

Malachor V on erittäin karu ja musta planeetta. Planeetta on itse asiassa vain iso kivenjärkäle, jonka sisuksissa virtaa myrkyllisiä kaasuja. Kaukaa katsottuna se näyttää asteroidilta, mutta sillä on kuitenkin elämälle soveltuva ilmakehä. Planeetan taivaalla on käynnissä päättymätön ukkosmyrsky, mutta se ei sisällä sadetta. Ainoa elävä älyllinen olento planeetalla on myrskypeto (Storm Beast). Ne ovat valtavia hirviöitä, jotka eivät halua muuta kuin lihaa ja verta.

Planeetalla tapahtunutta
------------------------

Malachor V:llä sijaitsee myös muinainen sith-akatemia, Trayus Academy, ja tämän vuoksi Voiman pimeä puoli virtaa planeetalla voimakkaana. Akatemia on jäänyt jäljelle muinaisen Sith-imperiumin jäännöksenä, kuten Korribanin akatemia. Akatemia oli kuitenkin rakennettu lähelle planeetan sydäntä ja siksi se pysyi hyvin piilossa. Ei kuitenkaan tiedetä, miksi akatemia aikoinaan hylättiin.

Vuonna 3961 BBY planeetan kiertoradalla käytiin eeppinen Mandalorialaissotien viimeinen taistelu. Mutta taistelu ei kestänyt kovinkaan pitkään, sillä Malachor V:n voimat tekivät suurimman työn. Trayus Academy kykeni imemään vihaa ja kuolemaa itseensä ja Tasavallan ja mandaloriaanien taistelu ruokki sitä voimakkaasti, niin voimakkaasti, että monet kuolivat planeetan voimien vaikutuksesta. Tasavallan joukkojen johtaja, jediritari Revan ja hänen oppilaansa Malak kävivät planeetan pinnalla taistelun jälkeen ja löysivät akatemian. Voiman pimeä puoli alkoi vaikuttaa heissä voimakkaasti ja tämä toimikin ensiaskeleena heidän lankeamiselleen pimeälle puolelle. Muutamia vuosia myöhemmin jedi Kreia saapui Malachoriin ja hän perusti oman sith-veljeskunnan. Tämä veljeskunta syntyi Malachorin taistelun yhtenä seurauksena, sillä Malachor ruokki itseään elämällä ja näiden sithien voima perustui samaan nälkään. Jos tämä veljeskunta olisi pysynyt vallassa, galaksista olisi aikanaan kadonnut kaikki elämä. Mutta sitten salaperäinen pakolaisjedi, joka toimi myös kenraalina Malachorin taistelussa, onnistui tuhoamaan veljeskunnan ja sen mahtavimat sithlordit Darth Trayan (Kreia), Darth Sionin ja Darth Nihilusin. Tämän jälkeen hän aktivoi planeetalle asennetun suuren varjogeneraattorin, joka repi planeetan kappaleiksi. Nykyään Malachor V on vain asteroidipilvi.
**Wallia** oli visigoottien kuningas vuosina 415–418. Hän seurasi kuninkaana Ataulfia, joka oli murhattu vuonna 415. Wallian valtakauden aikana roomalaiset hyväksyivät visigootit liittolaisikseen (foederati) ja kannustivat heitä sotimaan Iberian niemimaan muita barbaariheimoja vastaan. Visigootit hyökkäsivätkin alaaneja ja vandaaleja vastaan, joista osa pakeni Galiciaan sveebien luokse. Vuonna 418 keisari Honorius antoi visigooteille luvan asettua Galliaan Akvitania Secundan ja Narbonensiksen provinsseihin. Wallia puolestaan salli Galla Placidian palata takaisin kotiinsa. Wallia kuoli pian visigoottien asetuttua Akvitaniaan. Hänen seuraajansa valtaistuimella oli Teoderik I.

Lähteet
-------

* Kari, Risto: Historian ABC 6 – Kaikkien aikojen valtiot. Tammi 2001. ISBN 951-31-1098-2

### Viitteet

1. ↑  Spain - Visigothic Spain to c. 500 *Britannica Academic, Encyclopædia Britannica*. Encyclopædia Britannica Inc. Viitattu 25.10.2018. (englanniksi)
2. ↑  Kari 2001, s. 145
3. ↑  Visigoth *Britannica Academic, Encyclopædia Britannica*. Encyclopædia Britannica Inc. Viitattu 24.10.2018. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Espanja
* Saksa

 |
|  |
| Henkilöt | 
* Deutsche Biographie

 |

 |
**Tommi Petteri Ahvala** (s. 13. marraskuuta 1971 Helsinki) on suomalainen entinen trial-kuljettaja.

Ahvala aloitti trial-harrastuksen jo kuusivuotiaana ajamalla takapihallaan. Hän osallistui ensimmäiseen kilpailuunsa 9-vuotiaana. 15-vuotiaana hän alkoi käydä kilpailemassa myös ulkomailla. Trialin MM-sarjaan hän osallistui ensimmäisen kerran vuonna 1988. Hän ei ollut vielä täysi-ikäinen, joten hän joutui kilpailemaan Suomessa 125-kuutioisella moottoripyörällä, kun ulkomailla hän ajoi 250-kuutioisella. MM-sarjassa hän sijoittui sijalle 13 ja sai hyvien otteidensa ansiosta sopimuksen Aprilia-tallin kanssa. Samana vuonna hänelle myönnettiin erityisluvalla A-ajokortti 17-vuotiaana.

Vuonna 1989 Ahvala oli MM-sarjassa jo kuudes. Hän osallistui myös SM-kisoihin, jossa voitti mestaruuden vasta 17-vuotiaana. Vuonna 1990 sijoitus MM-sarjassa oli neljäs. Vuonna 1991 hän nousi jo toiseksi. SM-kultaa hän voitti myös vuosina 1990 ja 1991, jonka jälkeen ei enää osallistunut SM-kilpailuihin ajan puutteen vuoksi. Kaudella 1992 Ahvala voitti trialin maailmanmestaruuden. Seuraavana vuonna hän voitti hallimaailmanmestaruuden. Vuonna 1995 hän voitti ensimmäisenä ulkomaalaisena trialin Italian mestaruuden. Vuonna 1996 hän loukkasi olkapäänsä, minkä takia kausi meni heikommin MM-sijoituksen ollessa kahdeksas.

Vuonna 1998 Ahvala muutti Yhdysvaltoihin espanjalaisen Gas Gas -tallin PR-henkilöksi ja kouluttajaksi. Hän osallistui myös Pohjois-Amerikan trial-kilpailuihin ja voitti vuonna 1999 Yhdysvaltojen ja Pohjois-Amerikan trial-mestaruuden.

Lähteet
-------

* *Kilpakenttien sankarit*, Tammi 1992, s. 22–23

### Viitteet

1. ↑  Rantala, Risto & Pajala, Lasse (toim.): *Kuka kukin on. Henkilötietoja nykypolven suomalaisista 2005*, s. 36. Helsinki: Otava, 2004. ISBN 951-1-19577-8.

Aiheesta muualla
----------------

* Ahvala Racing
Roberto Margherita Maria Giuseppe Torino
**Tomislav II** eli **Aymon** (ital. Aimone) **Roberto Margherita Maria Giuseppe Torino** (9. maaliskuuta 1900 Torino – 29. tammikuuta 1948 Buenos Aires) oli itsenäisen Kroatian valtion ensimmäinen ja ainoa kuningas vuosina 1941–1943.

Tomislav II oli alkujaan Savoijin prinssi, Aostan neljäs herttua. Hänen vanhempansa olivat prinssi Emanuele Filiberto (Espanjan kuningas Amadeus I:n ja Cisternan ruhtinatar Maria Vittoria dal Pozzon poika) ja Ranskan prinsessa Hélène (Ranskan prinssi Louis-Philippen ja Espanjan infantin Maria Isabellan tytär). Hänen isoisoisänsä oli Viktor Emanuel II, joten Aymon oli myös Savoijin kuningashuoneen jäsen. 

Aymonille annettiin 22. syyskuuta 1904 arvonimi Spoleton herttua. 

Prinssi Aymon meni 1. kesäkuuta 1939 naimisiin Kreikan ja Tanskan prinsessa Irenen (1904–1974) kanssa. Irenen isä oli Kreikan kuningas Konstantin I ja äiti Preussin prinsessa Sophie. Aymonin ja Irenen poika, Amadeo, Aostan viides herttua, syntyi 27. syyskuuta 1943.

Uuden itsenäisen Kroatian valtion valtionhoitajana toiminut Ante Pavelic pyysi Italian kuningas Viktor Emanuel III:a nimittämään jonkun kuningashuoneensa jäsenen Kroatian kuninkaaksi. Hän valitsi serkkunsa Aymonin, joka oli pitkä ja komea Italian laivaston upseeri. Tämä kruunattiin Kroatian kuninkaaksi nimellä Tomislav II. Aymonilla ei ollut kuninkaana minkäänlaista valtaa - hän ei koskaan edes käynyt virallisesti Kroatiassa - tosin hänen kerrotaan tehneen lyhyitä vierailuja tuntemattomana. Kun Italia vaati häntä poistumaan maasta sotaakäyvän vihollismaan valtionpäämiehenä, Aymon mieluummin luopui kruunusta 12. elokuuta 1943.

Prinssi Aymon sai arvonimen Aostan neljäs herttua hänen vanhemman veljensä Amedeon, Aostan kolmannen herttuan, kuoltua brittien sotavankileirillä Nairobissa 3. maaliskuuta 1942. Aymon itse kuoli tammikuun lopulla 1948.

Lähteet
-------

1. 1 2  80 years since the enthronement of Aimone Tomislav II as the King of Croatia *Croatian Royal Council*.  2.6.2021. Viitattu 21.9.2021.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Italia
* Yhdysvallat
* Tšekki

 |

 |
Tommi A. Ahonen
**Tommi Arimo Ahonen** (s. 1973) on jyväskyläläinen musiikkiyrittäjä. Hän omistaa yrityksen Poprock Musiikkitalo ky, joka on toiminut Jyväskylässä vuodesta 2002 lähtien.

Ahonen on toiminut taiteellisena tuottajana sekä aputuottajana useiden yhtyeiden ja artistien äänitteillä. Hän on myös pitkän linjan muusikko. Hänen pääsoittimensa ovat kitara, basso, laulu ja sivusoittimina muut bändisoittimet sekä klassinen viulu. Bändejä ja levytyksiä on kertynyt vuosien aikana lukuisia mm. rock-, proge-, pop-, gospel-, country-, folk-, iskelmä- ja heavy-genren parissa. Ahonen on säveltänyt paljon ja julkaissut omalla soolourallaan (1998–2007) kolme levyä.

Ahonen on myös opiskellut Jyväskylässä rock- ja jazzlinjalla aikuisosastolla ja suorittanut tutkintoja. Opetustyötä hän on tehnyt useissa Keski-Suomen alueen työväen- ja kansanopistoissa, vetänyt kursseja äänitys- ja studiotyöstä, musiikkituotannosta ja luennoinut musiikkiyrittäjyydestä. Bändiforum-bändikoulussa Ahonen opetti kymmenen vuotta bändisoittoa nuorille ja aikuisille. Ennen musiikkiyrittäjyyttä hän toimi kuusi vuotta nuorisotyössä ja nuorisomuusikkona.

Albumit
-------

* Vedenjakaja 1998
* Käsikirjoitus / Eksynyt 2001
* Pronssi 2007

Lähteet
-------

### Yrityssivusto

* Poprock Musiikkitalo tekijät: Tommi Arimo Ahonen
* Poprock Musiikkitalo: Biisinteko
* Poprock Musiikkitalo: Äänitysstudio

### Sosiaalinen media

* LinkedIn
* Tommi A. Ahonen Facebook
* Poprock Musiikkitalo Facebook
* Poprock Musiikkitalo instagram
* Poprock Musiikkitalo YouTube

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
Villateollisuuden muistomerkki Hyvinkään Donnerinpuistossa
**Villateollisuuden muistomerkki** tai **Donnerin obeliski** on Hyvinkään Donnerinpuistossa sijaitseva tehtailija Ossian Donnerin muistoksi pystytetty punagraniittinen obeliski, joka on noin 14 metriä korkea. Obeliskin ja sen viereisen suihkulähteen on suunnitellut Jarl Eklund. Se kuuluu Suomen harvoihin obeliskeihin ja aloitteen sen pystyttämiseksi tekivät Hyvinkään villakehräämön työntekijät ja virkailijat. Muistomerkki pystytettiin vuonna 1956. Siinä on pronssinen Ossian Donnerin rintakuva ja seuraavat tekstit:

```
*"Vuoden 1892 maaliskuussa perusti Ossian Donner Hyvinkäälle pienen villakehräämön, josta hän kehitti suuren teollisuuslaitoksen. Patsas on pystytetty aloiterohkeuden ja tulevaisuuden uskon kunniaksi."*
```

```
*"Tämä muistomerkki on syntynyt Yhtyneet villatehtaat Oy:n työntekijäin ja virkailijoiden aloitteesta, Yhtiö on pystyttänyt patsaan vuonna 1956 ja lahjoittanut sen Hyvinkään kauppalalle"*
```

Donnerin pronssinen profiilikuva on Gerda Qvistin käsialaa. Obeliskin ja suihkulähteen lisäksi Donnerinpuistossa sijaitsee Terho Sakin suunnittelema Veteraanikivi, joka kunnioittaa talvisotaan ja jatkosotaan lähteneitä.

Donnerin obeliski kunnostetaan kesään 2023 mennessä Hyvinkään kaupunginmuseon ohjauksessa. Sen kirjaimet kunnostetaan ja pinta ja saumat puhdistetaan.

Lähteet
-------

1. ↑  Donnerinpuisto Hyvinkaakuvat.com. Viitattu 12.4.2020.
2. ↑  Villateollisuuden muistomerkki  2018. Hyvinkään kaupunki. Viitattu 12.4.2020.
3. ↑  Toivanen, Jarmo: Kadonneet kirjaimet palautetaan Donnerin obeliskin kylkeen, graniittipinnat ja saumat pestään.  *Aamuposti*, 28.9.2022.
**Traditio** tarkoittaa sopimukseen perustuvaa hallinnan siirtoa. Sen tärkein merkitys liittyy irtaimiston vaihdantakollisioon eli varallisuusoikeuksien vaihdannan oikeudellisiin ristiriitoihin. Traditiossa on kaksi osatekijää: luovuttajan valta esineeseen lakkaa ja luovutuksensaajan valta esineeseen alkaa. Tässä yhteydessä valtasuhde esineeseen ei edellytä sen hallussapitoa, sillä hallinnan siirto voidaan toteuttaa esineen sijaintia muuttamatta.[1]

Esineen sijainti ei muutu silloin, kun se on jo ennestään luovutuksensaajan hallinnassa. Tällöin on kyseessä niin sanottu lyhyen käden luovutus (lat. *traditio brevi manu*). Tilannetta, jossa esine on kolmannen hallussa, kutsutaan ilmoituksenvaraiseksi hallinnan siirroksi (*traditio longa manu*). Sen sijaan *constitutum possessorium* -tyyppinen hallinnan luovutus ei toteuta traditiota, sillä silloin luovuttaja hallitsee esinettä luovutuksensaajan lukuun.[1]

Traditioon liittyviä käsitteitä ovat julkivarmistus ja sivullissuoja.

Lähteet
-------

1. 1 2  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa I palstat 160–161.
**Etelä-Afrikan kommunistinen puolue** (engl. *South African Communist Party, SACP*) on 1921 perustettu eteläafrikkalainen kommunistinen puolue. Puolue kiellettiin 1950 kommunismin hävittämislailla, mutta se jatkoi toimintaansa maan alla ja maanpaossa. SACP oli jo apartheidin aikana läheisessä yhteistyössä Afrikan kansalliskongressin (ANC) kanssa ja osallistui muun muassa sen aseellisen siiven, Umkhonto we Sizwen, toimintaan. SACP:n merkittävimpiä poliitikkoja ovat olleet Joe Slovo ja hänen vaimonsa Ruth First sekä Chris Hani. Puolueen nykyinen*milloin?* pääsihteeri on Blade Nzimande. Puolueen puheenjohtaja Charles Nqakula on Etelä-Afrikan turvallisuusministeri.*lähde?*

Apartheid-hallinnon päätyttyä puolue on ollut liitossa ANC:n ja Etelä-Afrikan ammattiliittojen kansalliskongressin (COSATU) kanssa. SACP on osallistunut parlamenttivaaleihin ANC:n listoilla. Puolueella on Etelä-Afrikan parlamentissa useita kymmeniä edustajia, jotka toimivat ANC:n ryhmässä. Puolueen jäseniä on myös Etelä-Afrikan hallituksessa. Liittolaisten välisiin suhteisiin on aikana muodostunut jännitteitä, kun COSATU ja SACP ovat vaatineet suurempaa vaikutusvaltaa päätettäessä maan makroekonomisesta politiikasta. Loppuvuonna 2008 ANC:stä erosi tai erotettiin joukko huomattavia vaikuttajia, jotka perustivat Kansan kongressi -puolueen. Keskeisellä sijalla ANC:stä lähteneiden kritiikissä on ollut kommunistien ANC:ssä saama vaikutusvalta.

Pääsihteerit
------------

1921: William H. Andrews
1925: Jimmy Shields
1929: Douglas Wolton
1929: Albert Nzula
1932: J. B. Marks
1933: Moses Kotane
1936: Edwin Thabo Mofutsanyana
1938: Moses Kotane
1978: Moses Mabhida
1984: Joe Slovo
1991: Chris Hani
1993: Charles Nqakula
1998: Blade Nzimande

Lähteet
-------

1. ↑  Umsebenzi (Arkistoitu – Internet Archive)
2. ↑  Political forces *The Economist*.  12.9.2006. Viitattu 23.8. 2007. (englanniksi)
3. ↑  Les Switzer, *South Africa's Alternative Press: Voices of Protest and Resistance, 1880–1960*, s. 334
4. 1 2 3 4 5  Mia Roth, *The Communist Party in South Africa: Racism, Eurocentricity and Moscow*
**Tammerkosken Nuorkauppakamari ry** on Tampereella toimiva nuorten alle 40-vuotiaiden kansainvälinen johtamis­kouluttautumis- ja kehittymisjärjestö. Yhdistyksen tavoitteena on vaikuttaa yhteiskuntaan positiivisesti kehittämällä nuorten aikuisten johtamistaitoja, sosiaalista vastuuta, yrittäjyyttä ja kansainvälisyyttä.

Yhdistys on perustettu vuonna 1981 ja se on yksi Suomen 68 nuor­kauppa­kamarista. Jäsenmäärä koejäsenet, senaattorit ja kunniajäsenet mukaan lukien on noin 160. Tammerkosken Nuorkauppakamari on valtakunnallisen keskusjärjestön, Suomen Nuorkauppakamarit ry:n jäsen. Suomen Nuorkauppakamarit on puolestaan kansainvälisen kattojärjestön, Junior Chamber Internationalin, jäsenjärjestö.

Nuorkauppakamaritoiminta perustuu tekemällä oppimiseen. Säännölliset kuukausi­tapahtumat sekä erilaiset projektit ovat toiminnan runko. Kuukausi­tapahtumat ovat yleensä koulutustilaisuuksia tai tutustumis­käyntejä mielenkiintoisiin kohteisiin.

Vuosittain yhdistys järjestää muun muassa seuraavat tapahtumat/kilpailut:

Tampere Business Meet -verkostoitumistapahtuma, Värityskirja-projektiLiekeissä! -työelämätapahtuma 16-25-vuotiaille nuorille, Joulupuu Tampere-keräys, Vuoden Työnantaja -kilpailu, Vaikuttajaseminaari, Korkean Paikan Leiri (KPL), Supersize, Vuoden Positiivisin Tamperelainen-kilpailu, 

Lisäksi Tammerkosken Nuorkauppakamari jakaa yhdessä Tampereen Nuorkauppakamarin kanssa JussinHessu-kulttuuripalkinnon.

Tammerkosken Nuorkauppakamari julkaisi Kohinat-jäsenlehteä 1982-2018

Lähteet
-------

* Tammerkosken Nuorkauppakamarin kotisivut

Aiheesta muualla
----------------

* Suomen Nuorkauppakamarit ry:n kotisivut

* Suomen Nuorkauppakamarit ry:n alue-C kotisivut
**Meltauksen järjestötalo** on Meltauksen kylässä, Rovaniemen kaupungissa sijaitseva työväentalo. Talo edustaa sodanjälkeisen jälleenrakentamisen tyyliä. Sillä on ollut merkittävä osa työväenliikkeelle Meltauksessa vaikuttaneessa metsäteollisuudessa.

Historiaa
---------

Meltauksen järjestötalon rakennutti Meltauksen Työväenyhdistys. Talo valmistui 1960 rakennusmestari Olavi Nurmen suunnitelmien mukaan. Aluksi rakennuksessa oli vain sali.. Rakennus siirtyi vuonna 1962 Meltauksen Järjestöyhdistykselle. Taloa laajennettiin 1981 E. Ekforsin suunnitelman mukaisesti ja lisätty näyttämö, eteinen sekä kahvio ja keittiö. Vuonna 1988 taloon tehtiin sisäremontti.  Perimätiedon mukaan talon paikalla on ollut latomainen rakennus, jossa pidettiin tansseja sotien jälkeen.

Tontti on lohkaistu 1955 valtion omistamasta Sattuma-tilasta. 1980-luvulla tonttia laajennettiin pysäköintitiloja varten, sen jälkeen se oli 3 000 m²:n suuruinen. Tontilla on myös talousrakennus, jossa on mm. wc:t, sauna ja puuliiteri.

Rakennus
--------

Puurunkoinen, lautaverhoiltu rakennus on puolitoistakerroksinen. Katteena on huopakate. Rakennuksen huoneistoala on 380 m². Talossa on puulämmitys, koneellinen ilmanvaihto, vesi- ja viemäriverkostot sekä sähkö.

Nykyinen toiminta
-----------------

Toiminta järjestötalolla on hiipunut.

Lähteet
-------

1. 1 2  Virpi Anttila ja Olli Anttila: *Lapin työväentalot: peruskartoitus 1997*. Kansantalojen Liiton Lapin Piirijärjestö ry, 1997.
2. 1 2 3 4 5  Meltaus *rovaniemi.fi*.
"**Just You, Just Me**" (vap. suom. *Vain sinä, vain minä*) on Jesse Greerin säveltämä ja Raymond Klagesin sanoittama musiikkikappale vuoden 1929 elokuvasta *Marianne*. Kappaleen lauloivat elokuvassa Lawrence Gray ja Marion Davies. Se nousi 1940-luvulla suosioon jazzmuusikoiden keskuudessa ja on saavuttanut jazzstandardin aseman. Kappaleen ovat nauhoittaneet muun muassa Artie Shaw, Red Norvo, Lester Young, Duke Ellington, Thelonious Monk, Coleman Hawkins ja Ray Charles. Thelonious Monkin oma sävellys "Evidence" perustuu "Just You, Just Me" -kappaleen sointuihin.

Elokuva
-------

Kappaletta on käytetty seuraavien elokuvien musiikkiraidalla.

* *Tänä iltana kenties...* (1957)
* *Takaa-ajettuna* (1963)
* *New York, New York* (1977)
* *Hannah ja sisaret* (1986)
* *Kaikki sanovat I Love You* (1997)

Lähteet
-------

1. ↑  Gioia, Ted: *The Jazz Standards: A Guide to the Repertoire*, s. 218–219. Oxford University Press, 2012. ISBN 978-0-19-993739-4. (englanniksi)
2. 1 2  Wilson, Jeremy et al: Just You, Just Me *JazzStandards.com*. Viitattu 30.10.2013. (englanniksi)
Itämitali
***Itämitali*** (saks. *Winterschlacht Im Osten*) oli SS-Untersturmführer Ernst Krauitin suunnittelema saksalainen mitali toisessa maailmansodassa. Mitali perustettiin 26. toukokuuta 1942. Mitalia myönnettiin niille, jotka osallistuivat taisteluihin, haavoittuivat tai saivat paleltumia itärintamalla 15. marraskuuta 1941 – 26. huhtikuuta 1942 välisenä aikana. Ensimmäiset mitalit jaettiin taistelijoille syksyllä 1942.

Itämitalin kunniamerkkinauha
Mitali tunnetaan myös *Itärintama* -mitalina sekä *Jäätyneen lihan* -mitalina.

Myöntämisperusteet
------------------

* Itärintamalla 15. marraskuuta 1941 – 26. huhtikuuta 1942
* 14 päivää taistelutoimissa tai 30 taistelulentoa ilmavoimissa
* 60 päivää sotatoimialueella (ei etulinjassa)
* Saanut paleltumia tai haavoja pakkasessa

Virallisten ohjeiden mukaan mitalia ei jaettu vain saksalaisille rintamajoukoille, vaan sitä jaettiin myös siviileille sekä ulkomaalaisten armeijoiden sotilaille. Suomalaiselle kenttäarmeijalle mitalia ei ehditty jakaa ennen Lapin sotaa, joten suomalaisista vain suomalaisessa SS-pataljoonassa palvelleet saivat mitalin.

Mitalin ulkonäkö
----------------

Muodoltaan mitali on pyöreä, 36,6 x 44.3 mm ja painoa sillä on 22.36 g. Etupuolella siinä on keskellä Saksan kotka ja sen jaloissa kahdella jalalla seisova hakaristi. Kotkan yläpuolella on tekstinä *WINTERSCHLACHT IM OSTEN 1941/42*. Tekstin alapuolella ristissä on pistin ja lehvä.

Nauhaltaan mitali on punainen, jossa valko-musta-valkoinen keskiraita. Nauhan väri symbolisoi verta, valkoinen lunta ja musta kaatuneista aiheutunutta surua. Mitalia myönnettiin paperisessa pussissa myöntökirjan kanssa.

Ensimmäiset mitalit valmistettiin ns. Buntmatalista. Mitalin reunat yleensä hopeoitiin. Myöhemmin mitalit tehtiin sinkistä.

Normaalisti mitalia kannettiin kunniamerkkirivissä arvon mukaisessa järjestyksessä. Rintamaoloissa mitalista kiinnitettiin asetakkiin vain sen nauha toiseksi ylimpään napinväliin. Jos kyseisessä napinvälissä oli jo jonkin muun nauha, tuli itämitalin nauha tämän taakse.

Katso myös
----------

* Rautaristi
* Itärintama (toinen maailmansota)
* Haavoittumismerkki

Lähteet
-------

1. ↑   (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Itämitali** Wikimedia Commonsissa
**Louejärvi** on samannimisen kylän alueella sijaitseva järvi Rovaniemen lounaisosassa Lapin maakunnassa. Sen pinta-ala on 1,4 neliökilometriä. Etäisyys Rovaniemen keskustasta on 29 kilometriä länsilounaaseen. Louejärvi on Kemijokeen laskevan Louejoen latvajärvi.

Maantiede
---------

Louejärven pituus kaakosta luoteeseen on 2,3 kilometriä. Etelärannan Piipanniemen ja Honkaniemen välissä sijaitsee järven pinta-alaan nähden laaja lahti, jonka perukasta on noin 1,1 kilometriä pohjoiselle vastarannalle. Honkaniemen itäpuolella sijaitsee järven kaakkoisosan muodostava Ritaperä. Louejärvi on etenkin eteläosistaan matala. Järven länsipuoliskolla sijaitsee pitkänkapea noin kymmenhehtaarinen vyöhyke, jonka syvyys on 10–12 metriä.

Louejärven saariluku on kaksi. Saarten yhteispinta-ala on neljä aaria eli 400 neliömetriä.

Louejärven rantamaat ovat suurelta osin suota. Järven eteläpuolitse kulkee seututie 930, jonka varrella sijaitsee Louejärven kylätiivistymä. Louejärven pohjoispuolella kohoaa Louevaara, jonka laki on yli 250 metriä merenpinnan yläpuolella eli noin 160 metriä järvenpintaa korkeammalla.

Louejärven luusua sijaitsee eteläosan Jokilahdessa, josta alkaa etelään virtaava Louejoki. Joki laskee Kemijokeen Louen kylän Louenputaan kohdalla. Noin 33-kilometrinen Louejoki virtaa Pisavaaran luonnonpuiston länsipuolitse. Luonnonpuiston koillisosassa sijaitsee Sorvalampi ja puiston koillispuolella Pisajärvi.

Louejärven vesitilavuus on 5 509 000 kuutiometriä.

Louejärvi (65.153.1.001) kuuluu Louejoen yläosan valuma-alueeseen (65.153), joka on kolmannen jakovaiheen vesistö Kemijoen vesistössä (65). Toinen jakovaihe on Louejoen alue (65.15) ja ensimmäinen jakovaihe on Ala-Kemijoen alue (65.1). Louejoen yläosan valuma-alueeseen kuuluu yksitoista vähintään hehtaarin laajuista vakavettä, joista Louejärvi on laajin. Toiseksi laajin on Pisajärvi.

Lähteet
-------

1. 1 2 3 4 5 6 7  Louejärvi (sijainti maastokartalla) *Karttapaikka*. Helsinki:  Maanmittauslaitos. Viitattu 12.3.2023.
2. 1 2 3 4 5 6 7 8  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Edellyttää rekisteröitymisen. Viitattu 12.3.2023.
3. ↑  Louejärvi (65.153.1.001) *Järviwiki*. Suomen ympäristökeskus. Viitattu 12.3.2023.
4. ↑  II TAIVALKOSKEN PATOALLAS (65.112) *Ala-kemijoki.fi*. Viitattu 12.3.2023.
5. ↑  Louejoen yläosan valuma-alue (65.153) *Järviwiki*. Suomen ympäristökeskus. Viitattu 12.3.2023.
| "Shekere"Yemi Alade |
| --- |
| Singlen "Shekere" kansikuva |
| Singlen tiedot |
|  Julkaistu | 30. elokuuta 2019 |
|  Tyylilaji | Afro pop |
|  Kesto | 03.06 |
|  Levy-yhtiö | Effyzzie Music Group, Universal Music Africa |
| Ava Maxin muut singlet |
|  | "Shekere"2019 |  |

**Shekere** on nigerialaisen afropop-artistin Yemi Aladen äänittämä laulu, jonka on tuottanut DJ Coublon. Laulu on peräisin Yemi Aladen studioalbumista *Woman of Steel* (2019). Alade on työstänyt raidan yhteistyössä beniniläisen artistin Angélique Kidjon kanssa.

Tausta
------

Yemi Alade totesi *OkayAfrican* haastattelussa, että Kidjo oli ollut hänen inspiraationsa, kun hän varttui. Kappaleen tekeminen kesti kaksi vuotta. Kappaleen tuotti DJ Coublon ja Kidjo remiksasi siihen hittinsä "Wombo Lombo".

Musiikkivideo
-------------

Musiikkivideo on kuvattu Isossa-Britanniassa ja Keniassa. Siinä esiintyivät kenialainen masai- heimo, naisten ryhmä Ushanga ja tanssijoita. Sen ohjasi Ovie Etseyatse.

Kriittinen vastaanotto
----------------------

*SoundStroken* avustaja arvioi "Shekeren" ja antoi sille arvosanan 7,3/10. Hän ylisti musiikin tekijää, joka oli saanut lauluun hyvän instrumentaaliosuuden. Kriitikko totesi myös, että "molemmat artistit esiintyivät vaivattomasti, ikään kuin he olisivat laulaneet yhdessä vuosia".

Lähteet
-------

1. ↑  Angelique Kidjo Joins Yemi Alade In the Vibrant Music Video for 'Shekere' *OkayAfrica*.  5.2.2020. Viitattu 30.4.2021. (englanniksi)
2. ↑  Yemi Alade’s Journey to Becoming a ‘Woman of Steel’ *OkayAfrica*.  30.8.2019. Viitattu 30.4.2021. (englanniksi)
3. ↑  Watch "Shekere" Yemi Alade’s New Music Video Featuring Grammy Award-Winner Angelique Kidjo *guardian.ng*. Viitattu 30.4.2021.
4. ↑  Yemi Alade celebrates African heritage in new video 'Shekere' *Pulse Nigeria*.  10.2.2020. Viitattu 30.4.2021. (englanniksi)
5. ↑  Yemi Alade's New Song With Grammy Award Winner Kidjo Magnifies Maasai Mara's Beauty *KenyanVibe*.  7.2.2020. Viitattu 30.4.2021. (englanniksi)
6. ↑  Review: Yemi Alade - Shekere (feat. Angelique Kidjo).  3.3.2020.  Arkistoitu 22.1.2021. Viitattu 30.4.2021. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Shekere (song)
Shell-Haus.
Yksityiskohta aaltoilevasta julkisivusta.
**Shell-Haus** on rakennus Berliinin Tiergartenissa Landwehrkanalin varrella. Sitä pidetään aikansa arkkitehtuurin mestariteoksena. Kymmenkerroksinen talo valmistui vuosina 1930–1932 arkkitehti Emil Fahrenkampin suunnittelemana. Se oli yksi Berliinin ensimmäisiä teräsrunkoisia kerrostaloja. Sen rakennutti pääkonttorikseen Rhenania-Ossag AG, josta myöhemmin tuli öljy-yhtiö Shellin saksalainen tytäryhtiö. Rakennusta käytti vuodesta 1934 alkaen Saksan laivaston johto, toisen maailmansodan jälkeen Berliinin sähkölaitos BEWAG ja vuodesta 2000 alkaen kaasulaitos GASAG.

Shell-Hausin erikoisuus on sen aaltoileva julkisivu ja pyöristetyt kulmat. "Aaltoja" on julkisivussa kaikkiaan kuusi ja rakennus kasvaa portaittain kuusikerroksisesta kymmenkerroksiseksi. Julkisivumateriaalina toimii roomalainen travertiini. Kun huonoon kuntoon päässeet julkisivulaatat uusittiin vuonna 1999, jouduttiin sitä varten avaamaan uudelleen Rooman lähellä sijainnut, jo kertaalleen suljettu louhos. Rakennus on suojeltu.

Lähteet
-------

1. ↑  Shellhaus (Arkistoitu – Internet Archive) (saksaksi) Denkmale in Berlin: Denkmaldatenbank. Viitattu 5.8.2014.
2. 1 2  Edelgard Abenstein & Jeannine Fiedler: *Taide & Arkkitehtuuri: Berliini* (suom. Pirkko Roinila), s. 270. Tandem Verlag (h. f. ullmann) 2009. Alkuteos *Kunst & Architektur Berlin*.

Aiheesta muualla
----------------

* Kuvia tai muita tiedostoja aiheesta **Shell-Haus** Wikimedia Commonsissa
Jamésien ja Eeyou Istcheen alueet yhdessä
**Jamésie** on aluekuntaa vastaava hallinnollinen alue Quebecissä, Kanadassa. Alueen maantieteellinen koodi on 991. 

Jamésien alue muodostaa Nord-du-Quebecin hallinnollisen- ja väestönlaskennallisen alueen yhdessä Kativikin ja Eeyou Istcheen alueiden kanssa.

Alue on saanut nimensä Jamesinlahden mukaan, jonka itärannalla se sijaitsee. Alueen pinta-ala on 298 199 km² ja väkiluku 14 871 (2006) (alkuperäinen väestönlaskennallinen alue pieneni 1,74% kun Eeyou Istcheen alueet erosivat siitä. Tämän seurauksena alueen väkiluku väheni 47,25%). Chibougamau -niminen kylä on Jamésien alueen ja koko Nord-du-Quebecin suurin asutuskeskittymä. 

Jamésieen hallinnollinen koostuu:

* Baie-Jamesin kunnasta
* sekä seuraavista kunnan sisällä olevista kaupungeista
	+ Lebel-sur-Quévillon
	+ Matagami
	+ Chapais
	+ Chibougamau

Lähteet
-------

* Nord-du-Québec Census Division, Quebec[vanhentunut linkki] Kanadan tilastokeskus
* Database (Arkistoitu – Internet Archive) Quebecin aluekoodit.
* (Arkistoitu – Internet Archive) Kuntien, aluekuntien ja aluekuntia vastaavien hallinnollisten alueiden kartat (Kanadan kunta- ja alueministeriö, Ministère des Affaires municipales et des Régions)
**Lihulan taistelu**, tunnetaan myös nimellä **Lealin taistelu** (ruots. *Slaget vid Leal*), käytiin Viron Lihulassa elokuussa vuonna 1220 ruotsalaisten ja virolaisten välillä.

1200-luvun alussa saksalaiset olivat valloittaneet lähes koko nykyisen Viron alueen. Tallinna ympäristöineen oli tanskalaisten hallinnassa. Läntinen Viro eli Läänemaa oli kuitenkin vielä virolaisten hallinnassa. Erityisesti saarien, Saaremaan, Hiidenmaan ja Muhun asukkaat taistelivat vapautensa puolesta. Ruotsalaiset halusivat päästä jakamaan Viroa ja lähtivät sotaretkelle Länsi-Viroon kuningas Juhana Sverkerinpojan johdolla. Kuningas oli tuolloin noin 19-vuotias. Hänen johdollaan he onnistuivat valloittamaan Lihulan sekä Lihulan linnan. Kuninkaalla oli mukanaan Ruotsin jaarli Kaarle Kuuro sekä Linköpingin hiippakunnan piispa  Karl Magnusson, joiden käsiin hän jätti Lihulan palaten itse takaisin Ruotsiin. Saarenmaalaiset hyökkäsivät tämän jälkeen Lihulaan lyöden ruotsalaiset ja samalla surmaten jaarlin ja piispan. Tämän jälkeen Ruotsi luopui yrityksistään valloittaa Viro.

Lähteet
-------

1. ↑  › handle › est a 1520 ocr.pdf Viro ja virolaiset WSOY. Viitattu 25.12.2022. (suomeksi)
2. ↑  Karl Döve Riksarkivet. Viitattu 25.12.2022. (ruotsiksi)
3. ↑  Karl Döves sigillstamp Populär Historia. Viitattu 25.12.2022. (ruotsiksi)
**Liian kaunis tyttö** on Reijo Mäen vuonna 1993 julkaisema ensimmäinen Sakari Roivas-dekkari.

Tausta
------

Mäki on kirjoittanut kaikkiaan kolme jännitysromaania, joiden päähenkilö on Tukholmassa poliisina toimiva Porista kotoisin oleva Sakari Roivas. Mäki on kertonut, että hän alkoi kirjoittaa Roivas-romaaneja, koska Vares-dekkarit eivät menneet kaupaksi. Teoksissa on käytetty aineksina Mäen omia kesätyökokemuksia.

Kirjan juoni ja teemat
----------------------

Roivas on kuivilla oleva alkoholisti. Hän on eronnut. Taustasta kerrotaan isän autoremonttia tehdessä sattunut tapaturmainen kuolema, johon kiljulla lienee ollut osuutta, sekä Roivaksen kaverin invalidisoituminen varusmiespalveluksessa. 

Romaanin alussa tapahtuu romanien kolmoismurha. Sen taustana on verikostotraditio: viitataan Kallen ja Antin kuolemaan sekä Kankaanpään tapaukseen. Roivas osallistuu rikoksen selvittämiseen ja ampuu tekijän, mistä syystä hän joutuu virkavapaalle. Sen aikana hän sekaantuu lähiravintolansa pitäjän pojan murhan selvittämiseen. 

Mäki kuvaa kirjassa siirtolaisten kohtaloita Ruotsissa: Muun muassa suomalaisia ajautuu prostituutioon, hanttihommiin ja juopoiksi. Italialaiset pitävät yllä rakkautta Inter Milaniin ja ovat saaneet muitakin kansallisuuksia sen kannattajakerhoon. Nuori romaani harkitsee, pyörisikö edelleen jengissä ruotsalaisena vai lähtisikö Suomeen ammattikouluun "tummille" suunnatulle linjalle. Roivas ei poliisina näe Ruotsin monikulttuuristumista rikkautena. Rikollisia on sekä pikkutekijöitä että pukumiehiä. Roivas katsoo uutisia ja arvioi zulujen joutuvan tappamaan ANC:n kannattajia keittiöveitsin ja nuijin, koska kehitysapu ei ole vielä löytänyt perille.

Vastaanotto
-----------

Helsingin Sanomien Antti Majander kuvaa Mäen rakentavan kunnianhimoisen sosiaalisen dekkarin mallia, jossa oleellista on toiminnan odotus ja yhteisön runnovan mekanismin kuvaus.

Lähteet
-------

1. ↑  Nowak, Nadja ja Puttonen, Seppo: Reijo Mäen syrjähyppy Tukholmassa *Yle Uutiset*. Viitattu 9.12.2018.
2. ↑  Majander, Antti: Katso! Lue! Maista!: Viikon kirja *Helsingin Sanomat*.  20.8.1993. Viitattu 9.12.2018.
*Tämä artikkeli kertoo Britannian kuninkaallisen laivaston Arethusa-luokan kevyestä risteilijästä. Muita samannimisiä aluksia on täsmennyssivulla.*

**HMS Arethusa** oli Britannian kuninkaallisen laivaston Arethusa-luokan risteilijä, joka palveli ensimmäisessä maailmansodassa.

Valmistus
---------

*Pääartikkeli: Arethusa-luokka (1913)*
Alus tilattiin Chathamin telakalta, missä köli laskettiin 28. lokakuuta 1912. Alus laskettiin vesille 25. lokakuuta 1913 ja otettiin palvelukseen elokuussa 1914.

Palvelus
--------

Palvelukseen otettaessa alus liitettiin vasta muodostettuun Harwichin osastoon hävittäjien lippulaivaksi. Alus osallistui 28. elokuuta 1914 Helgolandin taisteluun, jolloin se oli kommodori Reginald Thyrwhittin lippulaivana. Se vaurioitui pahoin Saksan keisarikunnan laivaston risteilijöiden *SMS Frauenlobin* ja *SMS Stettinin* osumista, minkä vuoksi alus jouduttiin hinaamaan takaisin satamaan. Alus osallistui 25. joulukuuta Cuxhaveniin suunnatun hyökkäysosaston suojaamiseen ja 24. tammikuuta 1915 Doggermatalikon taisteluun.

*HMS Landtrail* hinasi huhtikuussa aluksen takaisin Helgolandin matalalikolta sen törmättyä *HMS Undauntedin* kanssa. Telakalla alukselle asennettiin lentokoneiden lähtöalusta, joka poistettiin elokuussa. Alus palasi kesäkuussa 1915 Harwichin osaston 5. risteilijäviirikköön, jonka mukana se suojasi heinäkuussa Borkumin tehtyä vesilentokoneiskua.

Alus osallistui 9. elokuuta Saksan laivaston miinalaivan *SMS Meteorin* upottamiseen. Alus määrättiin edelleen elokuussa viirikön lippulaivaksi. Se osallistui 30. syyskuuta kolmen saksalaisen troolarin valtaamiseen. Toiset kolme troolaria vallattiin 7. lokakuuta.

*Arethusa* osui miinaan 11. helmikuuta 1916 Felixstowen edustalla. Miinojen asettajaksi on sanottu Saksan laivaston sukellusvenettä *SM UC-7*. Saamiensa vaurioiden vuoksi alus kellui avuttomana, kunnes apu saapui. Aallokossa kuitenkin touvi katkesi, jolloin alus ajautui Cutlerin matalikolle. Matalikolla aluksen köli murtui, minkä jälkeen se upposi.

Lähteet
-------

* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* WW1 sivusto - HMS Arethusa

### Viitteet

1. ↑  Conway's s. 55–56
2. 1 2 3  Conway's s. 56

*Arethusa*-luokan risteilijät

|  |
| --- |
| *HMS Arethusa* - *HMS Aurora* - *HMS Galatea* - *HMS Inconstant* - *HMS Penelope* - *HMS Phaeton* - *HMS Royalist* - *HMS Undaunted* |
| Edeltäjä: *Town*-luokka – Seuraaja: *C*-luokka |